Καρδίτσα

Ιστορία

Η Καρδίτσα είναι νεότερη από τις υπόλοιπες τρεις θεσσαλικές πρωτεύουσες, παρόλο που ο νομός κατοικήθηκε από την αρχή της παλαιολιθικής εποχής. Το μεγαλύτερο μέρος του νομού καταλαμβάνει η αρχαία Θεσσαλιώτις στον κάμπο και η αρχαία Αθαμανία και Δολοπία στα Άγραφα. Η πρώτη αναφορά για τον οικισμό γίνεται στην τουρκική απογραφή των ετών 1454-1455, όπου αναφέρεται σαν ένα μικρό χωρίο της επαρχίας Φαναρίου με 160 κατοίκους.Ο Άγγλος περιηγητής Leake επισκέφθηκε την πόλη το 1810. Κατά την επανάσταση του 1821, στην ευρύτερη περιοχή έδρασαν σπουδαίοι αγωνιστές, όπως ο μεγάλος αρχιστράτηγος Γεώργιος Καραϊσκάκης και ο οπλαρχηγός Κώστας Βελής. Την περίοδο αυτή, η πόλη θα ερημώσει εξ αιτίας λοιμού, ενώ θα ξαναγεννηθεί και θα γίνει επίσημα δήμος το 1882, ένα χρόνο μετά την απελευθέρωσή της από τους Τούρκους (18 Αυγούστου 1881).
Στις 28 Απριλίου του 1941 καταλαμβάνεται από τους Γερμανούς, ενώ σχεδόν έναν χρόνο μετά συντελείται ένα γεγονός που κατέστησε την πόλη ιστορική και γνωστή ανά το πανελλήνιο, αλλά και ολάκερη την ήπειρο της Ευρώπης: Στις 11 Μαρτίου 1943 η Καρδίτσα γίνεται η πρώτη ελεύθερη πόλη της Ευρώπης με τη βοήθεια των αγωνιστών του Ε.Λ.Α.Σ, ενώ κατά τη διάρκεια της αντίστασης στο οροπέδιο της σημερινής λίμνης Πλαστήρα λειτούργησε συμμαχικό αεροδρόμιο.
Στις 10 Οκτωβρίου του 1943, ύστερα δηλαδή από 10 μήνες, η Καρδίτσα καταλαμβάνεται εκ νέου, αυτή τη φορά από τους Γερμανούς, οι οποίοι συνεχίζουν την κατοχή ως το Σεπτέμβριο του 1944. Η Αντίσταση συνεχίζει με μεγαλύτερη ένταση τον αγώνα. Η Κυβέρνηση του βουνού βρίσκεται στο Πετρίλο . Στη Νευρόπολη λειτουργεί το Αντάρτικο Αεροδρόμιο. Δίνονται πια μάχες εκ παρατάξεως στα βουνά, στον κάμπο, ακόμη και μέσα στην πόλη, στη Ριζάβα (Ριζοβούνι), στο Τσαούσι (Γεωργικό), στο Παλιόκαστρο (Μητρόπολη), στο σταθμό Φαναρίου, με αποκορύφωμα τη «μάχη της σοδειάς»(Εγχειρίδιο τοπικής Ιστορίας, 1997). Οι Γερμανοί δε νιώθουν πια  ασφαλείς στην Καρδίτσα. Η ανασφάλεια τους εξαγριώνει και προβαίνουν σε σκληρά αντίποινα στον άμαχο πληθυσμό με ομαδικές εκτελέσεις πατριωτών, καταστροφές και εμπρησμούς.
Τον Αύγουστο του 1944 αρχίζει για τους Γερμανούς η αντίστροφη μέτρηση. Τα συνεχή χτυπήματα των ανταρτών, η γεωγραφική θέση της Καρδίτσας (η πόλη βρίσκεται σε μικρή απόσταση από τα Άγραφα), η κατάρρευση του Ανατολικού Μετώπου και προέλαση των Ρώσων (που δημιουργούν κίνδυνο αποκοπής των Γερμανών στα Βαλκάνια), όλα αυτά τους αναγκάζουν να εγκαταλείψουν την Καρδίτσα τις πρωινές ώρες της 2ας Σεπτεμβρίου 1944, οπότε και πάλι η πόλη, καθίσταται μία από τις πρώτες απελευθερωμένες πόλεις της χώρας από τους Γερμανούς. Η Καρδίτσα ελευθερώνεται από την ξένη κατοχή οριστικά (Εγχειρίδιο τοπικής Ιστορίας, 1997).

Η μάχη της Καρδίτσας

Το Δεκέμβριο του 1948 στην Καρδίτσα συνέβη μια από τις μάχες του εμφυλίου πολέμου. Συγκεκριμένα, συγκεντρώθηκαν τη νύχτα της 11ης προς 12η Δεκεμβρίου σε ορεινή περιοχή δυτικά της Καρδίτσας η 1η και 2η μεραρχία του ΔΣΕ καθώς και μια ταξιαρχία ιππικού υπό τον Κώστα Καραγιώργη και κινήθηκαν προς την Καρδίτσα.  Για αυτόν τον λόγο είχε διατεθεί δύναμη 600 ανδρών με πυροβολικό, καθώς και περίπου 90 οπλίτες χωροφύλακες που ήταν κατανεμημένοι σε εξωτερικά φυλάκια και σε ορισμένα κέντρα αντίστασης μέσα στην πόλη.
Η δύναμη του ΔΣΕ, αφού απέκοψε προηγουμένως με διάφορα αποσπάσματα τη συγκοινωνία προς την Καρδίτσα ανατινάζοντας γέφυρες και απομονώνοντας τα φυλάκια του Ελληνικού Στρατού, προκειμένου έτσι να δυσχεράνουν οποιαδήποτε ενίσχυση, επιτέθηκε κατά των εξωτερικών φυλακίων, όπου και πέτυχε λόγω της υπεροχής της να τα καταλάβουν. Σε ένα από τα φυλάκια μάλιστα φονεύθηκε όλη η δύναμη οπλιτών αυτού μαζί με τον αξιωματικό τους. 
Όταν μέσω ασυρμάτου ειδοποιήθηκε το Β' Σώμα Στρατού, στάλθηκε ισχυρή δύναμη με άρματα μάχης, τα οποία και έφθασαν το απόγευμα της ίδιας ημέρας, δηλαδή της 12ης Δεκεμβρίου. Επακολούθησαν οδομαχίες μέσα στην πόλη που κράτησαν μέχρι το απόγευμα της 13ης Δεκεμβρίου, οπότε και οι αντάρτες καταδιωκόμενοι εγκατέλειψαν την πόλη.
Κατά τη μάχη μεγάλη υπήρξε η υπηρεσία που πρόσφεραν οι πρόσκοποι της Καρδίτσας υπέρ του Εθνικού Στρατού και ενάντια στους αντάρτες. Στη μάχη της Καρδίτσας καταμετρήθηκαν περίπου 50 νεκροί από τον άμαχο πληθυσμό, ενώ απήχθηκαν ως όμηροι περίπου 500. Από τις δυνάμεις του Εθνικού Στρατού υπήρξαν 19 νεκροί και 85 τραυματίες.

Δήμαρχοι Καρδίτσας

Οι Δήμαρχοι της Καρδίτσας από την ημέρα της απελευθέρωσης της πόλης (στις 18-8-1881) μέχρι σήμερα: 
Κεχριμάν Βέης - Αβδουλάχ Βέης:
Διορισμένος 1881 - 28-5-1883
Γεωργούλας Σταμούλης:
Αιρετός από 29-5-1883 έως 5-6-1887
Χρήστος Λάππας:
Αιρετός από 6-8-1887 έως 1891
Στέργιος Χρ. Λάππας:
Αιρετός από 1891 έως 1895
Βασίλειος Κ. Αζάς:
Αιρετός από 1895 έως 1896
Χρήστος Κ. Αζάς:
Αιρετός από 1896 έως 5-9-1899
Στέργιος Χρ. Λάππας;
Αιρετός από 5-9-1899 έως 1903 & από 7-9-1903 έως 1907
Δημήτριος ή Τσιάμης Λάππας:
Αιρετός από 1-7-1907 έως 1914
Στέφανος Απ. Μπαϊρακτάρης:
Αιρετός από 10-2-1914 έως 1917
Μάνθος Χριστούλας:
Διορισμένος από 1917 έως 1-11-1920
Στέφανος Απ. Μπαϊρακτάρης:
Αιρετός από 1-11-1920 έως 25-10-1925
Αστέριος Αλλαμανής:
Αιρετός από 26-10-1925 έως 11-12-34
Κωνσταντίνος Χατζημήτρος:
Αιρετός από 12-12-1934 έως 8-10-1940
Γεώργιος Παππάς:
Διορισμένος από εισόδου Γερμανών έως 8-5-1941
Κωνσταντίνος Χατζημήτρος:
Αιρετός από 8-5-1941 έως 17-12-1941
Διονύσιος Κουκουρίκος:
Διορισμένος από 19-12-1941 έως 28-2-1943
Γεώργιος Μέλλος:
Διορισμένος από 1-3-1943 έως 31-12-1943
Βάιος Καφαντάρης:
Διορισμένος από 1-1-1944 έως 28-2-1945
Διονύσιος Κουκουρίκος:
Διορισμένος από 1-3-1945 έως 1946
Κωνσταντίνος Χατζημήτρος:
Αιρετός από 1946 έως 31-8-1950
Κωνσταντίνος Παρασκευόπουλος:
Διορισμένος δικαστικός, από 1-9-1950 έως 8-10-1950
Ιωάννης Κόρδας:
Διορισμένος δικαστικός, από 8-10-1950 έως 16-5-1951
Αθανάσιος Μπλατσούκας:
Αιρετός από 16-5-1951 έως 22-1-1955
Βάιος Τζέλλας:
Αιρετός από 22-1-1955 έως 10-5-1959
Ιωάννης Τσικρίκης:
Αιρετός από 10-5-1959 έως 12-8-1964
Νικόλαος Χαρίτος:
Αιρετός από 12-8-1964 έως 15-6-1967
Ιωάννης Τσικρίκης:
Διορισμένος από 16-6-1967 έως 30-10-1971
Βασίλειος Δ. Λάππας:
Διορισμένος από 15-10-1971 έως 30-5-1973
Ιωάννης Δ. Μαυρογιώργος:
Διορισμένος από 1-6-1973 έως 24-5-1974
Νικόλαος Οικονομίδης:
Διορισμένος δικαστικός από 25-9-1974 έως 30-5-1975
Χαράλαμπος Γιούτσικος:
Αιρετός από 1-6-1975 έως 31-12-1982
Δημήτριος Αρχοντής:
Αιρετός από 1-1-1983 έως 18-5-1989
Αθανάσιος Κανταρτζής:
Αιρετός, από 22-5-1989 έως 31-12-1998
Χρήστος Τέγος:
Αιρετός απο 1-1-1999 έως 31-12-2006 (Καποδίστριας)
Δομήνικος Βερίλλης:
Αιρετός, από 1-1-2007 έως 31-12-2010
Κωνσταντίνος Παπαλός:
Αιρετός από 1-1-2011 έως 31-8-2014 (Καλλικράτης)
Φώτης Αλεξάκος:
Αιρετός από 1-9-2014 έως 31-8-2019
 Βασίλης Τσιάκος: Αιρετός από 1-9-2019 έως 31-12-2023
ΠΗΓΗ: Karditsa.Net-οι Δήμαρχοι της Καρδίτσας/Αρχεία Δήμου Καρδίτσας / Τοπικός τύπος

Κλειστό γυμναστήριο

Η Καρδίτσα έχει ένα κλειστό γυμναστηρίο το οποίο βρίσκεται δίπλα στο Δημοτικό Στάδιο της Καρδίτσας, που είναι και το γήπεδο της Αναγέννησης, και στο Κλειστό Κολυμβητήριο. Στο γυμναστήριο αυτό πραγματοποιούνται αγώνες χάντμπολ, βόλλεϋ και μπάσκετ. Την εύθυνη του γυμναστηρίου έχει ο Δήμος Καρδίτσας και συγκεκριμένα ο ΟΑΚΧΑ (Οργανισμός Αθλητικών Κέντρων και Χώρων Άθλησης Καρδίτσας).
Στα πλαίσια των Μεσογειακών Αγώνων 2013, οι οποίοι τελικώς δεν πραγματοποιήθηκαν στη χώρα μας, είχε ενταχθεί η κατασκευή νέου Κλειστού Γυμναστηρίου, στην περιοχή της Αγίας Παρασκευής. Το έργο είναι ήδη υπό κατασκευή και σύντομα θα γίνει η θεμελίωση του.

Μπάσκετ

Στο άθλημα αυτό,η Καρδίτσα δεν έχει να παρουσιάσει κάτι το αξιόλογο.
Σημαντικότερη ομάδα είναι όμως ο Α.Σ. Καρδίτσας που αγωνίζεται στην Α2 Εθνική κατηγορία και αποτελεί την πρώτη ομάδα που αγωνίζεται σε αυτή τη κατηγορία.

Βόλεϋ

Η Καρδίτσα στο άθλημα της πετοσφαίρισης, έχει να επιδείξει μια ομάδα με αξιόλογη πορεία.
Πρόκειται για τον Σύλλογο Πετοσφαίρισης Αθλητών Καρδίτσας (Σ.Π.Α.Κ.), που αγωνίζεται στην Α2 Κατηγορία των ανδρών.